Steenkoolvervoerders sleep Eskom hof toeVragmotor op die R21 naby die Jeanlaan-afrit (Maart 2017) Foto: Twitter Die Coal Transporters Forum (CTF) het die hooggeregshof genader om ŉ interdik te bekom om Eskom te verhoed om onafhanklike hernubarekragprodusente (IPP’s) te kontrakteer, soos die regering beplan. Mary Phadi, woordvoerder van CTF, het Donderdag tydens ŉ perskonferensie in Pretoria geweier om verdere besonderhede oor die hofverrigtinge te gee, en volgehou die saak is in hierdie stadium sub judice. “Ons het regsadvies bekom as ŉ voorkomingsmaatreël om verrassings te verhoed. Terwyl ons nog aan die een kant in gesprek is, is Eskom aan die ander kant besig om die IPP’s te kontrakteer,” het Phadi gesê. “Ons het dus die hooggeregshof genader teen Eskom en die departemente van openbare ondernemings, energie en die tesourie om die implementering van dié IPP’s te hersien.” Honderde vragmotorbestuurders het vroeër vandeesmaand verkeer in en rondom Pretoria tot ŉ stilstand gedwing toe hulle teen Eskom se planne, om IPP’s te kontrakteer, betoog het. Die CTF het die betoging gereël. Die forum voer aan die oorskakeling na hernubare energie sal drastiese gevolge hê, veral werksverliese wat steenkoolmyne en vervoer betref. “Die instelling van die IPP’s blyk weerspreek die regering se transformasie-doelwitte, aangesien die IPP’s nie eers transformeer nie. Die finansiering vir die entiteite word plaaslik bekom om die buitelandse maatskappye te borg. CTF is nie oor die projek genader nie, ons het die nuus slegs tydens die Staatsrede op televisie gehoor,” het Phadi gesê. “Dit sal weer die waardeketting van steenkool beïnvloed. Die gebruik van IPP’s sal ook die hele waardeketting van mense, wat op die myne werk, beïnvloed. Hoe kan die regering R200 miljard belê in buitelandse maatskappye ten koste van Suid-Afrikaners?” Phadi het gesê ná die betoging in Pretoria het steenkoolvervoerders terugvoer ontvang van die presidensie wat die CTF opdrag gee om met ŉ beampte by die departement van energie te gesels. Josiah Mlangeni, adjunkvoorsitter van CTF, het gesê dit is belangrik om te noem dat sy organisasie nie teen hernubare energie per se is nie, maar wel teen die werksverliese wat kan volg indien die IPP-program volspoed voortgaan. “Ons is nie teen groen energie nie. Daar was egter geen konsultasie wat groen energie betref nie. Ons kan nie werksverliese ondersteun in die naam van groen energie nie.” Pres. Jacob Zuma het tydens sy Staatsrede aangekondig dat die Hernubare Onafhanklike Kragprodusenteprogram voortgaan en dat Eskom binnekort IPP’s sal kontrakteer.